लेखिका सूर्यबाला कहती हैं कि आज के युवा अभिभावक अपने बच्चों की परवरिश पर अधिक ध्यान देते हैं, जो अच्छी बात है. लेकिन दोनों के लिए यह भी आवश्यक है कि बच्चों का बचपना वे भरपूर ऐंजौय करें क्योंकि छोटी उम्र में बच्चे का हर पल रोमांचक होता है. और चूंकि आजकल पतिपत्नी दोनों कामकाजी होते हैं और बच्चे 1 या 2 ही होते हैं, ऐसे में मां के साथ पिता को भी बच्चे के लालनपालन, किचन व रोजमर्रा के काम में हाथ बंटाना चाहिए ताकि काम का तनाव पत्नी के मन से दूर हो जाए और बच्चे को एक खुशनुमा वातावरण मिले.